க. சு. நவநீதகிருஷ்ண பாரதி

க. சு. நவநீதகிருஷ்ண பாரதி (1 மார்ச் 1889 - 22 திசம்பர் 1954)தமிழ்ப் புலவர் வரிசை ஒன்பதாம் புத்தகம், சு. அ. இராமசாமிப் புலவர், பக். 134, 1955 ஈழத்துத் தமிழறிஞரும் புலவரும் ஆவார். இவர் இயற்றிய தனிச் செய்யுள்களின் தொகுப்பாகிய உலகியல் விளக்கம் என்னும் நூலின் பதிப்பாசிரியராய் விபுலாநந்த அடிகள் பணியாற்றியுள்ளார். அடிகளின் பதிகத்தினையும், கடவுள் வாழ்த்தினையும் ஆங்கில மொழியில் எழுதப்பட்ட முன்னுரையினையும் கொண்டு 1922 இல் இந்நூல் வெளியிடப்பட்டது. திருவாசகம், நன்னூல், திருமந்திரம் போன்ற நூல்களுக்கு உரை எழுதி இலங்கையில் மட்டுமன்றி இந்தியா, சிங்கப்பூர் போன்ற நாடுகளிலும் பாராட்டுப் பெற்றார்.

வாழ்க்கைச் சுருக்கம்
நவநீதகிருஷ்ண பாரதி தமிழ்நாடு, கிருஷ்ணாபுரம், கரவட்டங்குடியில் சுப்பிரமணிய பாரதி, தைலம்மை ஆகியோருக்குப் பிறந்தார். இராமசாமிப்‌ புலவரிடம்‌ தமிழ்‌ மொழியைக் கற்றார்‌. இளம் வயதில் இலக்கணம், இலக்கியம், தருக்கம் ஆகியவற்றைக் கற்றார். நாராயணசாமி ஐயரிடம்‌ சங்க இலக்கியங்களையும்‌, அரசஞ்சண்முகனாரிடம்‌ தொல்காப்பியத்தையும்‌ கற்றுத்‌ தேர்ந்தார். தனது பதினெட்டாவது வயதில்‌ பாலைக்காடு விக்டோரியாக்‌ கல்லூரியில்‌ தமிழ்ப்‌ பண்டிதராகப்‌ பணியாற்றத்‌ தொடங்கினார்‌. இரண்டு ஆண்டுகளின் பின் திருவாவடுதுறை அம்பலவாணதேசிக சுவாமிகளுக்குத்‌ திருமுறை ஆய்வுத் துணைவராகவும்‌, தொடர்ந்து திருவாரூர்க்‌ கல்லூரியில்‌ ஆசிரியராகவும்‌ பணியாற்றினார்.

சேர் பொன்னம்பலம் இராமநாதனின் வேண்டுகோளுக்கிணங்க யாழ்ப்பாணம் பரமேஸ்வராக் கல்லூரியிலும், இராமநாதன் கல்லூரியிலும் தமிழ்ப் பண்டிதராகப் பணியாற்ற 1917 ஆம் ஆண்டில் இலங்கை வந்தார். மாவிட்டபுரத்தில்‌ இவர்‌ வாழ்ந்த வீடு மாவிட்டபுரம் கந்தசுவாமி கோவில் மேற்கு வீதிக்‌ கரையில்‌ அமைந்திருந்தது. தேசநேசன் இதழில் இவர் ஆசிரியராகவும் பணியாற்றினார். இவரது மனைவி பெயர் சவுந்தரநாயகி. சமூகசேவகி காலஞ்சென்ற பத்மாவதி பூர்ணானந்தா இவர்களது மகள் ஆவார்.

எழுதிய நூல்கள்
 உலகியல் விளக்கம் (செய்யுள் தொகுப்பு), 1922
 பாரதீயம் (3 பாகங்கள், இலக்கண நூல்), 1949 
 திருவாசகப்பேறு: சிவபுராணமும் கீர்த்தித்திருவகவலும், நாவலர் அச்சுக்கூடம், 1953
 திருவாசகம் ஆராய்ச்சிப் பேருரை, தெல்லிப்பழை, 1954
 பறம்புமலைப் பாரி (செய்யுள்கள்)
 புத்திளஞ் செழுங்கதிர்ச் செல்வம் (செய்யுள்கள்)
 திருவடிக் கதம்பம் (செய்யுள்கள்)
 காந்தி வெண்பா (அச்சில் வெளிவரவில்லை)

பட்டங்கள்
 பண்டிதர்
 புலவர்மணி - யாழ்ப்பாணம் ஆரிய திராவிட பாஷாபிவிருத்திச் சங்கம் 1952 திசம்பர் 1 இல் பொற்கிழியளித்து இப்பட்டத்தை வழங்கியது.கலாநிதி, திசம்பர் 1952, பக். 7

மேற்கோள்கள்

பகுப்பு:ஈழத்துப் புலவர்கள்
பகுப்பு:ஈழத்துத் தமிழறிஞர்கள்
பகுப்பு:1889 பிறப்புகள்
பகுப்பு:1954 இறப்புகள்
பகுப்பு:யாழ்ப்பாண மாவட்ட மக்கள்
பகுப்பு:இலங்கைத் தமிழ் ஆசிரியர்கள்
பகுப்பு:ஈழத்து உரையாசிரியர்கள்
பகுப்பு:உரையாசிரியர்கள்